अयोध्या विवाद: मुस्लिम पक्षकारों में विवाद,यहां जानिए..किसने किसके ऊपर क्या आरोप लगाए

लखनऊ. सोमवार को शिया सेन्ट्रल वक्फ बोर्ड ने समझौते का फॉर्मूला पेश किया, हालांकि इस मामले में शिया वक्फ बोर्ड कहीं इसमें पक्षकार नहीं हैं। शिया वक्फ बोर्ड के प्रस्ताव के मुताबिक, अयोध्या में राम मंदिर बनाया जाए और लखनऊ में मस्जिद। बोर्ड ने सुझाव दिया कि इस मस्जिद का नाम किसी शासक पर रखे जाने के बजाय इसे मस्जिद-ए-अमन नाम दिया जाए। वहीं, इस मुद्दे पर बात करते-करते अयोध्या में सुन्नी सेन्ट्रल वक्फ बोर्ड के दो जरुरी पैरोकार एक दूसरे पर ही आरोप लगाने लगे। हाशिम अंसारी के बेटे इकबाल अंसारी ने हाजी महबूब को भू-माफिया बताया है, जबकि हाजी महबूब ने हाशिम अंसारी पर से 10 लाख रुपए लेने का आरोप लगाया। बता दें कि इकबाल अंसारी के पिता हासिम अंसारी का इंतकाल हो चुका है।

अपने पक्ष के खिलाफ बोल गए इकबाल अंसारी...

- अयोध्या विवाद के मुद्दई हाशिम अंसारी के बेटे इकबाल अंसारी ने दूसरे मुस्लिम पैरोकार हाजी महबूब पर आरोप लगाया, "हमारे यहां हाजी महबूब भू-माफियाओं के साथ रहते है। उनको उलटी-सीधी बात करने की आदत हैं।वो पढ़े-लिखे नहीं है।"

-"अयोध्या के कुछ लोग उनकी वाह-वाही करते हैं। थाना इनके घर के सामने है। वहां दलाली करते है। आप लोग हमको टीवी, रेडियो में पढ़ते देखते हैं। सब को समझ में आता है कि इकबाल अंसारी ठीक हैं या हाजी महबूब ठीक हैं। हमारे यहां से हमेशा ही हिन्दू-मुस्लिम की एकता का संदेश निकलता रहता है। हमारी इमेज यहां अच्छी हैं।"

-"हाजी महबूब का अयोध्या विवाद में भी कुछ नहीं है। केवल यह एक गवाह है। भू-माफिया के साथ रहते है ,घर भी अच्छा बना लिया है। इसके बारे में पता लगाना चाहिए, क्या करता है। केवल चंदे के चक्कर में रहता है। आप पता करवा लीजिये। कहीं इसने नौकरी की, कहीं काम किया, कोई दुकान है। तब पता चलेगा कि वो कहां से अमीर हुए हैं।"



हाजी महबूब बोले- मुलायम ने दिए थे हाशिम हंसारी को 10 लाख

- हाजी महबूब से जब इस मुद्दे पर रिएक्शन लिया गया। बातचीत के दौरान हाजी महबूब ने इकबाल अंसारी पर खुलकर भड़ास निकाली और कुछ अपशब्द भी कहे। उन्होंने कहा, "ये मामला बाप- दादाओं के समय का है। क्या कहा जाए। आप जानते हैं कि हर आदमी पैसों के चक्कर में रहता है। वो मुझे भू-माफिया बनाएंगे। यह तो दुनिया जानती है, कौन क्या है। वो बेवकूफ हैं।"

-"उनके बाप (हाशिम अंसारी) जिंदगी भर महंतों के पीछे घूमे। उन्होंने कहा, तिरपाल को वह बदलना चाहते हैं। उन्हें सिर्फ पैसों से मतलब है। वह पैरोकार भी नहीं है, न ही मुद्दई है। साल 1961 में उनके पिता आए। पिता मर गए तो जिलानी ने उन्हें (इकबाल अंसारी को पैरोकार) बना दिया। अब उसी ढर्रे पर ये भी चल रहे है। कोई क्या कर सकता है। पहले एक छप्पर नहीं था। अब मकान में रहते हैं।



-"हमारी हिस्ट्री चार पुश्त से निकलवा लीजिए। हमसे अब न कहलवाइए। उनके बाप (हाशिम अंसारी) इतना बना गए। मुलायम सिंह से 10 लाख रूपए लिया। खाली इसी के चक्कर में कहीं बीजेपी को गाली देना, कहीं बीएसपी को गाली देना। जो यह करते है, वह हाजी महबूब नहीं कर सकते।"

-"हमारे यहां एकता है। सारी पार्टियां हमारे साथ हैं। गोजर के 100 टांग होती है। अगर एक टांग नहीं होती है,तो क्या चल नहीं पाता। हमारी कौम हमारे साथ है। स्टिंग ऑपरेशन पर कहा कि दिनेंद्र दास ने मेरा नाम लेने को लेकर मुझसे माफी मांगी। सब तो सुर्खियों में आना चाहते हैं, सब उलटी सीधी बात करते हैं।"



-इकबाल अंसारी पर कहा, "वह कल के लड़के हैं। लड़के...क्या 50 साल के हो गए हैं। उसको अक्ल नहीं है, जाहिल आदमी है। जिलानी ने बेवकूफी की, जो इन्हें पार्टी बना दिया। इन्हें कुछ मालूम नहीं है। उसका बाप भी मेरी जमीन पर दफ्न है।"

दोनों लोगों से श्री श्री रविशंकर ने मुलाकात की थी

-16 नवंबर को अयोध्या विवाद को सुलझाने को लिए श्री श्री रविशंकर अयोध्या पहुंचे थे, जहां 10 मिनट के लिए इकबाल अंसारी से मुलाकात की थी। वहीं, 25 मिनट की मुलाकात हाजी महबूब से की थी। दरअसल, अयोध्या के रहने वाले यह दोनों लोग सुन्नी सेन्ट्रल वक्फ बोर्ड की तरफ से अयोध्या विवाद में मुस्लिम पक्ष की ओर से पैरोकार हैं। इस तरह के विवाद की शुरुआत 16 नवम्बर से ही हो गयी थी, जब हाजी महबूब ने इकबाल अंसारी को रविशंकर से मिलने का मजाक उड़ाते हुए लड़का बता दिया।